བཀའ་བརྒྱད་བདེ་གཤེགས་འདུས་པ་ལས༔ གསང་
སྔགས་ལུང་གི་བང་མཛོད་ཅེས་བྱ་བ་བཞུགས་སོ༔

དཔལ་རྡོ་རྗེ་སེམས་དཔའ་
ལ་ཕྱག་འཚལ་ལོ༔སྤྱིར་ཆོས་ཐམས་ཅད་བཤད་ལུགས་གཉིས་ཏེ༔ ཆོས་འབྱུང་གི་
ལོ་རྒྱུས་དང་༔ ཆོས་དེ་དག་བཤད་པའི་ཐབས་སོ༔ ཆོས་འབྱུང་གི་ལོ་རྒྱུས་ལ་
གཉིས་ཏེ༔ བཀའ་ཇི་ལྟར་བྱུང་བའི་ལོ་རྒྱུས་དང་༔ བསྟན་བཅོས་ཇི་ལྟར་འབྱུང་བའི་
ལོ་རྒྱུས་སོ༔བཤད་པའི་ཐབས་ལ་ཡང་གཉིས་ལས༔བཀའ་ཐམས་ཅད་ཕུན་སུམ་
ཚོགས་པ་ལྔས་བཤད་པ་དང་༔ བསྟན་བཅོས་ཐམས་ཅད་རྩིས་མགོ་རྣམ་པ་ལྔས་
བཤད་པའོ༔དེ་ལྟར་ཆོས་ཐམས་ཅད་བཀའ་དང་བསྟན་བཅོས་གཉིས་སུ་འདུས་པ་
ཡང་༔ ལྷའི་ནོར་བུ་འཛིན་པས་ཞུས་པའི་མདོ་ལས༔ ཆོས་རྣམས་ཐམས་ཅད་བཀའ་
དང་བསྟན་བཅོས་གཉིས་སུ་འདུས༔ ལེགས་པར་གསུངས་པ་དེ་ཡི་དགོངས་འགྲེལ་
པ༔ དེ་ཡི་དབང་གིས་ཤཱཀྱའི་བསྟན་པ་འདི༔འཇིག་རྟེན་ཁམས་འདིར་ཡུན་རིང་
གནས་པར་འགྱུར༔ ཞེས་བྱུང་ངོ་༔ དང་པོ་ཁོ་ནར་བཀའ་ལ་དོན་བཅུ་གཅིག་སྟེ༔
བཀའ་ཇི་ལྟར་བྱུང་བའི་ལོ་རྒྱུས་དང་༔བཀའི་ངོ་བོ་དང་༔ ངེས་ཚིག་དང་༔ དབྱེ་བ་
དང་༔ ལས་དང་ཡོན་ཏན་དང་༔ ས་མཚམས་དང་༔བཀའ་སྔ་མ་དང་༔ བཀའ་ཕྱི་
མ་དང་༔ བཀའ་འཁོར་ལོ་བསྐོར་བ་དང་༔ བཀའ་བྱུང་བའིི་རྒྱུ་གང་ཡིན་པའོ༔ དང་
པོ་ཁོ་ནར་བཀའ་ཇི་ལྟར་བྱུང་བའི་ལོ་རྒྱུས་ནི༔ བཅོམ་ལྡན་འདས་ཤཱཀྱ་ཐུབ་པས༔
དང་པོ་བྱང་ཆུབ་མཆོག་ཏུ་སེམས་བསྐྱེད༔ བར་དུ་དཀའ་བའི་སྤྱད་པ་སྣ་ཚོགས་་
མཛད་དེ༔མཐར་ཆོས་ཀྱི་འཁོར་ལོ་བསྐོར་ཞིང་སྐུ་ཡོངས་སུ་མྱ་ངན་ལས་འདས་པ་
དང་༔ དམ་པའི་ཆོས་བཀའ་ཇི་ལྟར་སྩལ་པ་དང་༔གསང་སྔགས་ཀྱི་མཐའ་གང་དུ་
ཐུག་པའི་དོན་བཀའ་སྩལ་པ་དང་༔དང་པོ་སངས་རྒྱས་སྐར་རྒྱལ་ལ་སེམས་བསྐྱེད་
ཞུས་ནས༔བསྐལ་པ་དགུ་བཅུ་རྩ་གཅིག་ན་མངོན་པར་རྫོགས་པར་སངས་རྒྱས་པ་
དགོངས་པ་ལ༔ ལྷ་རྣམས་ལ་སྟོན་པ་མི་གདའ་བར་གཟིགས་ནས༔ལྷའི་གནས་སུ་
དམ་པ་མཛེས་པ་ཏོག་དཀར་པོ་སྤྲུལ་ཏེ༔ དགུང་ལོ་དགུར་ཆོས་ཀྱི་འཁོར་ལོ་བསྐོར༔
དེ་ནས་མི་ཡུལ་ཝཱ་ར་ཎཱ་སིར་གླིང་བཞིའི་མི་རྣམས་ལ་སྟོན་པ་མི་གདའ་བར་་་་་་་་་་་་་་་
གཟིགས་ནས༔ ཡབ་རྒྱལ་པོ་ཟས་གཙང་མ་དང་༔ ཡུམ་སྒྱུ་མ་ལྷ་མཛེས་གཉིས་སྲས་
ཀྱིས་ཕོངས་པར་གཟིགས་ནས༔ གླང་གི་ལོ་དཔྱིད་ཟླ་ར་བའི་ཉའི་གདུགས་ལ༔
གླང་པོ་ཆེ་ཐལ་དཀར་མཆེ་བ་དྲུག་པ་གཅིག་ཏུ་སྤྲུལ་ནས་ལྷ་མོ་སྒྱུ་འཕྲུལ་གྱི་ལྷུམས་་
སུ་ཞུགས་སོ༔ དེའི་དུས་སུ་དཔལ་ལྷ་ལས་བབ་པའི་མཆོད་རྟེན་བྱུང་ངོ་༔
དེ་ནས་ཟླ་བ་བཅུའི་ངོ་ལ་ལུམྦིའི་ཚལ་དུ་སྐུ་བལྟམས་པའི་ཚུལ་བསྟན་ཏེ༔ ཕྱོགས་
བཞིར་གོམ་པ་བདུན་བདུན་བོར་བས༔ པདྨ་འདབ་མ་བདུན་བདུན་བྱུང་བས༔ དེའི་
དུས་སུ་པདྨ་སྤུངས་པའི་མཆོད་རྟེན་བྱུང་ངོ་༔དེ་ནས་དགུང་ལོ་བཅུར་བྱང་ཆུབ་སྙིང་
པོ་ལ་བཞུགས་པས༔ དེའི་དུས་སུ་བྱང་ཆུབ་ཆེན་པོའི་མཆོད་རྟེན་བྱུང་ངོ་༔ དེ་ནས་
ཤཱཀྱ་ལག་ན་བེ་ཅོན་བུ་མོ༔ ཤཱཀྱ་ས་མཚོ་མ་བླངས་པས༔ བདུད་ན་རེ་ཁ་ང་སྔའོ་
ཟེར་ནས་བདུད་ཀྱིས་སྙེན་འདོར་སུ་བཙུགས་པས༔ དགུང་ལོ་བཅུར་གྱད་དང་་་་
སྟོབས་འགྲན་པས༔ དེའི་དུས་སུ་ཆོ་འཕྲུལ་བསྟན་པའི་མཆོད་རྟེན་བྱུང་ངོ་༔ དེ་ནས་
དགུང་ལོ་ཉི་ཤུ་ལ་ཤཱཀྱ་གཟའ་ས་མཚོ་མ་ཁབ་ཏུ་བཞེས་ནས༔ ཉི་ཤུ་རྩ་གཉིས་ལ་
སྲས་རྒྱལ་བུ་སྒྲ་གཅན་འཛིན་འཁྲུངས་སོ༔ དེ་ནས་དགུང་ལོ་ཉི་ཤུ་རྩ་བརྒྱད་ན༔
མཆོད་རྟེན་རྣམ་དག་ཅེས་ཀྱང་བྱ༔ མཆོད་རྟེན་འཇམ་དབྱངས་ཞེས་ཀྱང་བྱ་སྟེ༔
ཉིད་ཀྱི་ཐུགས་ལ་སྟོན་ནས་ཁྲི་འཕངས་སུ་བཞུགས་གསོལ་ནས༔ ཉིད་ལ་རབ་ཏུ་
བྱུང་ནས༔ དེའི་དུས་སུ་མཆོད་རྟེན་འཇམ་དབྱངས་བྱུང་༔དེ་ནས་ཆུ་བོ་ནེ་རཉྫ་ནའི་
འགྲམ་དུ་སངས་རྒྱས་སྐར་རྒྱལ་ལ་ཇའི་དཀའ་ཐུབ་དང་ཆུའི་ཏིང་ངེ་འཛིན་གཉིས་་་་་
ལ་བསྣོས་པས་དགུང་ལོ་དྲུག་ཏུ་དཀའ་ཐུབ་མཛད་དེ༔ ལོ་གཉིས་སུ་ཅི་ཡང་མ་་་
གསོལ༔ ལོ་གཉིས་སུ་ཆབ་ཐིགས་པ་རེ་རེ་གསོལ༔ལོ་གཉིས་སུ་འབྲས་ཉག་མ་རེ་
ལས་མ་གསོལ་ཡང་༔སྐུ་དྲི་མ་མི་མངའ་སྟེ༔ དགུང་ལོ་དྲུག་ན་རྒྱལ་པོའི་སྐུ་གསེར་
གྱི་བསྟན་པ་ཕྱིས་པའི་ཚུལ་དུ༔ ཤཱཀྱ་ཐུབ་པ་མཚན་གྱི་མེ་ཏོག་ལ་དཔེ་བྱད་ཀྱིས་
འབྲས་བུས་བརྒྱན་པ༔ ཕྱག་མཚན་དུ་སྤང་བུ་དང་གསེག་ཤང་དང་པོ་ཏི་བསྣམས་
པ་ཞིག་ཏུ་བྱུང་ངོ་༔དེའི་དུས་སུ་སྤྲུལ་པའི་མཆོད་རྟེན་བྱུང་ངོ་༔ དེ་ནས་དགུང་ལོ་
སུམ་ཅུ་སོ་ལྔའི་དཔྱིད་ཟླ་འབྲིང་པོའི་ཚེས་བརྒྱད་ལ༔ སྲོད་ལ་བདུད་བཏུལ༔གུང་
ལ་མཉམ་པར་བཞག༔ ཐོ་རངས་རྡོ་རྗེ་གདན་གྱི་སྤོ་ལ་མངོན་པར་སངས་རྒྱས་སོ༔
དེ་ནས་ཆོས་ཀྱི་འཁོར་ལོ་ཆེ་ཆུང་རྣམ་པ་གཉིས་སུ་བསྐོར་ཏེ༔ ཐེག་པ་ཐུན་མོང་བ་
དང་༔ བྱེ་བྲག་པའོ༔ དེ་ལ་ཐེག་པ་ཐུན་མོང་བའི་ཆོས་ཀྱི་འཁོར་ལོ་བསྐོར་བའི་
དབང་དུ་བྱས་ན༔དང་པོ་ཡུལ་ཝཱ་ར་ཎཱ་སིར་དྲང་སྲོང་ལྷུང་བའི་གནས་སུ་ཉན་ཐོས་
ལ་བདེན་པ་བཞིའི་ཆོས་ཀྱི་འཁོར་ལོ་བསྐོར༔ རྒྱལ་པོའི་ཁབ་བྱ་ཀ་ལནྟ་ཀ་དེར་་
མཚན་མ་མེད་པའི་ཆོས་ཀྱི་འཁོར་ལོ་བསྐོར༔ ཡུལ་པདྨ་ཅན་དུ་ངེས་པ་དོན་གྱི་ཆོས་
ཀྱི་འཁོར་ལོ་བསྐོར༔ཐེག་པ་བྱེ་བྲག་པའི་དབང་དུ་བྱས་ན༔ རྒྱལ་པོའི་ཁབ་བྱ་ཀ་
ལནྟ་ཀར་ལྷ་དང་མི་ལ་དགེ་བ་བཅུའི་ཆོས་ཀྱི་འཁོར་ལོ་བསྐོར༔ ཝཱ་ར་ཎཱ་སིར་དྲང་
སྲོང་ལྷུང་བའི་གནས་སུ་ཉན་ཐོས་ལ་བདེན་པ་བཞིའི་ཆོས་ཀྱི་འཁོར་ལོ་བསྐོར༔
ཡུལ་མ་ག་དྷར་རང་སངས་རྒྱས་ལ་རྟེན་འབྲེལ་བཅུ་གཉིས་ཀྱི་ཆོས་ཀྱི་འཁོར་ལོ་་་་་་་་
བསྐོར༔ དེ་ཡན་ཆད་མངོན་པར་མཐོ་བའི་ཐེག་པ་དང་ངེས་པ་ལེགས་པའི་ཐེག་་
པའོ༔ མངོན་པར་མཐོ་བའི་ཐེག་པ་ནི་ལྷ་མིའི་ཐེག་པ་སྟེ༔ དེ་ཡང་ལེའུ་ལྷག་ལས༔
དགེ་བཅུ་སྤྱད་ཅིང་མི་དགེ་བཅུ་སྤོང་བ༔ འདོད་ཁམས་མི་དང་ལྷར་ནི་སྐྱེ་གྱུར་པ༔
ཞེས་བསྟན་ཏོ༔ངེས་པ་ལེགས་པའི་ཐེག་པ་ལ་གཉིས་ཏེ༔ཐེག་པ་ཆུང་ངུ་དང་ཆེན་
པོའོ༔ ཐེག་པ་ཆུང་ངུ་ལ་གཉིས་ཏེ༔ ཉན་ཐོས་དང་༔ རང་སངས་རྒྱས་སོ༔ དེ་ཡང་
ཉན་ཐོས་ཀྱི་ཐེག་པ་ནི༔ ཡེ་ཤེས་སྐད་ཅིག་མ་བཅུ་དྲུག་གི་སྒོ་ནས་མཐོང་ལམ་སྐྱེ་
བར་འདོད་དེ༔ དེ་ཡང་མཐོང་བསྒོམ་ལས༔ མ་མཐོང་བ་ནི་མཐོང་བའི་ལམ༔ དེ་
ཡི་སྐད་ཅིག་དེ་དག་ནི༔ བཅུ་དྲུག་དེ་ལ་དེ་འབྲས་གནས༔ ཞེས་བྱུང་ངོ་༔
རང་སངས་རྒྱས་ཀྱི་ཐེག་པ་ནི༔མ་རིག་པ་ནས་རྒ་ཤིའི་བར་ལ་སོགས་པ་དང་༔ ས་
བོན་ནས་འབྲས་བུའི་བར་ལ་སོགས་པ་དང་༔ ཕྱི་ནང་གཉིས་ཀྱི་རྟེན་འབྲེལ་བཅུ་
གཉིས་ཀྱི་ཆོས་སོ༔ ཕ་རོལ་ཏུ་ཕྱིན་པ་ལས་བྱུང་བ་དང་༔ དཀོན་མཆོག་བརྩེགས་པ་
ལས༔ ཆོས་རྣམས་མ་སྐྱེས་རྐྱེན་ལས་བྱས༔ རང་ལས་སྤ་དང་དེ་བཞིན་ནོ༔ ཞེས་
བྱུང་ངོ་༔ཐེག་པ་ཆེན་པོ་ལ་གཉིས་ཏེ༔ རྒྱུ་མཚན་ཉིད་དང་འབྲས་བུ་གསང་སྔགས་
སོ༔དེ་ལ་ཡང་རྒྱུ་མཚན་ཉིད་ཀྱི་ཐེག་པ་ལ་ཡང་གཉིས་ཏེ༔ ཐེག་པ་ཆེན་པོ་སེམས་
ཙམ་པ་དང་༔ ཐེག་པ་ཆེན་པོ་དབུ་མ་པའོ༔དེས་ནི་བྱང་ཆུབ་སེམས་དཔའི་ཐེག་པ་
སྟེ༔ ཕ་རོལ་ཏུ་ཕྱིན་པ་བཅུ་སྤྱད་ནས་མཐར་ཕྱིན་ཏེ༔ རྡོ་རྗེ་ལྟ་བུའི་ཏིང་ངེ་འཛིན་
སྐྱེས་ནས་ཀུན་ཏུ་འོད་ཀྱི་ས་ལ་ཕྱིན་པར་འདོད་དོ༔ དེ་ཡང་རྣམ་བཞག་ལས༔ ཕ་
རོལ་ཕྱིན་བཅུ་རྫོགས་པ་ཡི༔ ས་བཅུ་རིམ་གྱིས་བསྒྲོད་པ་ལས༔ ས་རྣམས་མཉམ་པ་
ཉིད་དུ་སྦྱོར༔ ཞེས་བྱུང་ངོ་༔ འབྲས་བུ་གསང་སྔགས་རྡོ་རྗེ་ཐེག་པ་ལ་གསུམ༔ བྱ་
བའི་རྒྱུད་དང་༔ གཉིས་ཀའི་རྒྱུད་དང་༔ རྣལ་འབྱོར་གྱི་རྒྱུད་དོ༔ དེ་ཐམས་ཅད་ལ་
ཡང་བྱ་བའི་རྒྱུད་ལ་གཉིས་ཏེ༔ སྤྱི་དང་༔ བྱེ་བྲག་གོ༔ དེ་ལ་བྱ་བའི་རྒྱུད་ལ་སྤྱིའི་
རྒྱུད་ལ་དྲུག་སྟེ༔རིག་སྔགས་ཐམས་ཅད་ཁོག་ཕུབ་པ་ཀྲྀ་ཡ་དཔུང་བཟང་གི་རྒྱུད་
དང་༔རིག་སྔགས་ཐམས་ཅད་ཀྱི་དབང་བསྐུར་བ་ལག་ན་རྡོ་རྗེ་དབང་བསྐུར་བའི་
ཏནྟྲ་དང་༔ རིག་སྔགས་ཐམས་ཅད་ཀྱི་རིག་པ་གསལ་བ་མཆོག་གི་རྒྱུད་དང་༔རིག་
སྔགས་ཐམས་ཅད་ཀྱི་འདུལ་བ་བ་སུ་ཀ་སི་ཏི་ཀ་རའི་རྒྱུད་དང་༔ རིག་སྔགས་་་་་
ཐམས་ཅད་ཀྱིས་ཕྲིན་ལས་ཁྲོ་བོ་ཁམས་གསུམ་རྣམ་རྒྱུད་ཀྱི་རྒྱུད་དང་༔ རིག་སྔགས་
ཐམས་ཅད་ཀྱི་དགོངས་པ་བསམ་གཏན་ཕྱི་མའི་རྒྱུད་དང་དྲུག་གོ༔བྱ་བ་བྱེ་བྲག་གི་
རྒྱུད་ལ་ཡང་གསུམ་སྟེ༔ འཇམ་དཔལ་གྱི་སྐོར་དང་༔ སྤྱན་རས་གཟིགས་ཀྱི་སྐོར་
དང་༔ ལག་ན་རྡོ་རྗེའི་སྐོར་རོ༔ འཇམ་དཔལ་གྱི་སྐོར་ལ༔ འཇམ་དཔལ་ཡེ་ཤེས་
སེམས་དཔའ་དྲི་མ་མེད་པའི་རྒྱུད་དང་༔ འཇམ་དཔལ་རྣོན་པོ་སྒྲིབ་པ་མེད་པའི་རྒྱུད་
དང་༔ དྲག་པོ་སྤྱོད་རྒྱུད་དོ༔ སྤྱན་རས་གཟིགས་ཀྱི་སྐོར་ལ༔ ཟ་མ་ཏོག་ཆེ་ཆུང་
དང་༔ པདྨ་དབང་ཆེན་གྱི་སྐོར་རོ༔ཕྱག་ན་རྡོ་རྗེའི་སྐོར་ལས༔ ཕྱག་ན་རྡོ་རྗེ་དབང་
བསྐུར་བའི་རྒྱུད་དོ༔
དེ་དག་ནི་བཅོམ་ལྡན་འདས་ཀྱིས་རིགས་གསུམ་མགོན་པོ་ལྟ་བུར་སྤྲུལ་ནས༔ཐུན་
མོང་གི་གནས་ཆུ་བོ་ནེ་རཉྫ་ནའི་འགྲམ་དང་༔ ཁྱད་པར་གྱི་གནས་ལྕང་ལོ་ཅན་གྱི་
ཕོ་བྲང་དུ༔ ལྷའི་དབང་པོ་བརྒྱ་བྱིན་གྱིས་ཞུ་བ་ཕུལ་ནས༔ ཀྲྀ་ཡའི་ཆོས་སྐོར་
གསུངས་སོ༔ གཉིས་ཀའི་རྒྱུད༔ སྤྱིར་ཁྱེར་རོ༔ རྣལ་འབྱོར་གྱི་རྒྱུད་ལ་གསུམ་སྟེ༔
རྣལ་འབྱོར་གྱི་རྒྱུད་དང་༔ རྣལ་འབྱོར་ཆེན་པོའི་རྒྱུད་དང་༔ རྣལ་འབྱོར་མཆོག་གི་
རྒྱུད་དོ༔རྣལ་འབྱོར་གྱི་རྒྱུད་ལ༔ ཡོ་གའི་རྒྱུད་ཀྱི་ཆོས་ཀྱི་འཁོར་ལོ་གསང་བའི་
བདག་པོས་ཞུས་ནས༔ བཅོམ་ལྡན་འདས་ཀུན་རིག་རྣམ་པར་སྣང་མཛད་དུ་སྤྲུལ་
ནས༔ ཐུན་མོང་གི་གནས་སུམ་ཅུ་རྩ་གསུམ་དང་༔ཁྱད་པར་གྱི་གནས་འོག་མིན་དུ་
ཡོ་ག་གཞུང་ཆེན་པོ་དང་༔ཡོ་ག་ལུང་སེམས་དཔའ་གཉིས་གསུངས་ཏེ༔ དེ་ཡང་
གཞུང་ཆེན་པོ་ལ་བམ་པོ་སུམ་བརྒྱ་བཞུགས༔ ཡོ་ག་ལུང་སེམས་དཔའ་ལ་རྒྱུད་སྡེ་
ཆེན་པོ་བཞི་སྟེ༔ མུ་ལ་ཏནྟྲ་རྩ་བའི་རྒྱུད་ཏ་ཐཱ་སང་ཀྲ་ཧ་དང་༔ བ་ཤུ་ཀ་ར་རྡོ་རྗེ་རྩེ་
མོའི་རྒྱུད་དང་༔ ཤྲཱི་པདྨ་རཱ་གའི་རྒྱུད་ཅེས་བྱ་སྟེ༔ དཔལ་མཆོག་དང་པོའི་རྒྱུད་དང་༔
རྟོགས་པ་བསྡུས་པའི་རྒྱུད་དོ༔ དེ་རྣམས་ནི་ལྷ་དང་བྱང་ཆུབ་སེམས་དཔའ་རྣམས་ཀྱི་
དོན་དུ་གསུངས་སོ༔རྣལ་འབྱོར་མཆོག་གི་རྒྱུད་དང་༔ རྣལ་འབྱོར་ཆེན་པོའི་རྒྱུད་
ནི༔ ནང་པ་ཐབས་ཀྱི་ཐེག་པ་སྟེ༔ དེ་ཡང་རྣལ་འབྱོར་ཆེན་པོའི་རྒྱུད་མ་ཧཱ་ཡོ་གའི་
ཐེག་པ་ནི༔ རྡོ་རྗེ་འཛིན་པ་དང་༔ རྡོ་རྗེ་ཆོས་ཀྱིས་ཞུས་ནས༔ བཅོམ་ལྡན་འདས་
དཔལ་ཆེན་པོའམ༔ རྣམ་པར་སྣང་མཛད་ལྟ་བུར་སྤྲུལ་ནས༔ གླང་པོ་ཆེ་རབ་འབོག་
གི་ཏནྟྲ༔ ཟ་བྱེད་རོལ་པའི་ཏནྟྲ༔ སྟོབས་པོ་ཆེ་ཡང་གྲོལ་གྱི་ཏནྟྲ༔ གཞན་ཡང་ཏནྟྲ་
སྡེ་བཅོ་བརྒྱད་ལ་སོགས་ཏེ་མ་ཧཱ་ཡོ་གའི་ཆོས་ཐམས་ཅད་བཀའ་སྩལ་ཏོ༔
དེ་ཡང་བསྡུས་ན་གཉིས་སུ་འདུས་ཏེ༔ ཐབས་ཀྱི་རྒྱུད་དང་༔ ཤེས་རབ་ཀྱི་རྒྱུད་དོ༔
རྣལ་འབྱོར་མཆོག་གི་རྒྱུད་ལ་གཉིས་ཏེ༔ རྫོགས་པའི་ཚུལ་ཨ་ནུ་ཡོ་གའི་ཐེག་པ་
དང་༔ རྫོགས་པ་ཆེན་པོའི་ཚུལ་ཨ་ཏི་ཡོ་གའི་ཐེག་པའོ༔ དེ་ལ་ཨ་ནུ་ཡོ་གའི་ཐེག་
པ་ནི༔ ལངྐའི་བདག་པོས་ཞུས་ནས༔བཅོམ་ལྡན་འདས་དཔལ་ཀུན་ཏུ་བཟང་
པོའམ༔ རྡོ་རྗེ་སེམས་དཔར་སྤྲུལ་ནས༔ རྒྱལ་མོ་པུ་རའི་ཚལ་དུ་མདོ་བཞི་དེམས་
དང་ལྔ་བཀའ་སྩལ༔ སྔགས་ཀྱི་མདོ་བཞི་ལས༔ ཀུན་འདུས་རིག་པའི་མདོ༔
སེམས་ལུང་ཆེན་པོའི་མདོ༔ ཡེ་ཤེས་རྔམ་པ་གློག་གི་འཁོར་ལོའི་མདོ༔ དུར་ཁྲོད་ཁུ་
བྱུག་རོལ་པའི་མདོ༔ སངས་རྒྱས་ཐམས་ཅད་ཀྱི་དགོངས་པ་འདུས་པའི་མདོ་ནི༔
བཀའ་ཐམས་ཅད་ཀྱི་དེམས་སུ་བཞག་པ་ཡིན་ནོ༔ ཨ་ཏི་ཡོ་གའི་ཐེག་པ་ནི༔
བཅོམ་ལྡན་འདས་དཔལ་ཀུན་ཏུ་བཟང་པོའམ༔ ཀུན་བྱེད་རྒྱལ་པོར་སྤྲུལ་ནས་རྡོ་རྗེ་
སེམས་དཔས་ཞུས་ནས༔ རྒྱལ་པོ་པུ་རའི་ཚལ་དང་༔ ཟ་མ་པུ་རའི་ཚལ་དུ༔ ཀུན་ཏུ་
བཟང་པོ་ཆེ་བ་རང་ལ་གནས་པའི་རྒྱུད་དང་༔ མཁའ་ས་མ་ཡ་ནམ་མཁའ་དང་་་་
མཉམ་པའི་རྒྱུད་དང་༔ ཉ་མོ་བག་ལ་ཉལ་གྱི་རྒྱུད་ཆེ་ཆུང་ལ་སོགས་ཏེ༔རྫོགས་
པ་ཆེན་པོའི་སེམས་མཆོག་གི་སྐོར་ཐམས་ཅད་རྡོ་རྗེ་སེམས་དཔས་བཀའ་སྩལ་ཏོ༔
དེ་བཞིན་དུ་འཇིག་རྟེན་འདས་དང་མ་འདས་པའི་བསམ་གྱིས་མི་ཁྱབ་པ་ཞིག་་་་་་་་་་་
གསུངས་ན་ཡང་༔ ཐུན་མོང་གི་གནས་དྷ་ན་ཀོ་ཤའི་གླིང་དང་༔ དུར་ཁྲོད་བསིལ་
བའི་ཚལ་དང་༔ རྒྱལ་པོའི་གནས་དང་༔ རི་མེ་རི་འབར་བ་དང་༔ རི་མ་ལ་ཡ་
གནམ་ལྕགས་ཡོད་པའི་རྩེ་དང་༔ བྱང་ཆུབ་ཀྱི་ཤིང་དྲུང་དང་༔ རྡོ་རྗེ་གདན་གྱི་ཕ་ཝཾ་
གནམ་བབས་ལ་སོགས་པ་དང་༔ཁྱད་པར་གྱི་གནས་འོག་མིན་དང་༔ཡུམ་གྱི་
མཁའ་དང་༔ ཆོས་ཀྱི་དབྱིངས་དང་༔ ལྷ་གཡུང་དྲུང་གི་གནས་དང་༔ ཁྱད་པར་དང་
ཐུན་མོང་གི་སྟོན་པས༔ འཁོར་རྣམས་ལ་བཀའ་སྩལ་ཏོ༔ དེའི་དུས་སུ་ཆོས་ཀྱི་
འཁོར་ལོ་བསྐོར་བའི་མཆོད་རྟེན་བྱུང་ངོ་༔ དེ་ནས་དགུང་ལོ་བརྒྱད་ཅུ་རྩ་གཉིས་
ལས༔ སྐུ་ཡོངས་སུ་མྱ་ངན་ལས་འདས་ཏེ༔ མྱ་ངན་ལས་འདས་པའི་མཆོད་རྟེན་
ཟླུམ་པོ་བྱུང་ངོ་༔ དེ་རྣམས་ནི་བཀའ་ཇི་ལྟར་བྱུང་བའི་ལོ་རྒྱུས་སོ༔
བཀའི་ངོ་བོ་ནི་གསང་སྔགས་ཀྱི་གཞུང་གིས་མ་བསླད་པ་སྟེ༔བདེ་བར་གཤེགས་
པའི་ཞལ་ནས་ལེགས་པར་གསུངས་པའོ༔མཚན་གྱི་གཞུང་གི་དྲི་མ་མེད་པའོ༔དེ་
ཡང་ལུང་ལས༔ སངས་རྒྱས་བཀའ་ཡི་ངོ་བོ་ནི༔ རྣམ་ཀུན་མཁྱེན་པའི་ཡེ་ཤེས་ཉིད༔
དྲི་མ་མེད་པ་ང་ཡི་བཀའ༔ ཞེས་པའོ༔ བཀའི་ངེས་ཚིག་ནི་ཡང་དག་པར་རྫོགས་
པའི་སངས་རྒྱས་ཀྱི་ཞལ་ནས་གསུངས་ཤིང་བཀའ་སྩལ་བའི་ཕྱིར་ན་བཀའོ༔དབྱེ་
ན་གསུམ༔ ཞལ་ནས་གསུངས་པའི་བཀའ༔བྱིན་གྱིས་བརླབས་པའི་བཀའ༔ རྗེས་
སུ་གནང་བའི་བཀའོ༔ དེ་ཡང་ཞལ་ནས་གསུངས་པའི་བཀའ་ནི༔ ངེས་པའི་དོན་
ཤེས་རབ་ཀྱི་ཕ་རོལ་ཏུ་ཕྱིན་པ་ལ་སོགས་པའོ༔ བྱིན་གྱིས་བརླབས་པའི་བཀའ་ནི༔
སངས་རྒྱས་ཞལ་བཞུགས་པའི་དུས་ན་བྱིན་གྱི་རླབས་ཀྱིས་ཤིང་བུ་རྡེའུ་ལ་སོགས་པ་
གང་དང་གང་ལ་ཆོས་ཀྱི་སྒྲ་བྱུང་བ་ཐམས་ཅད་ཀྱི་བཀའོ༔ དེ་ཡང་མདོ་སྡེ་པདྨ་་་་
དཀར་པོ་ལས༔ བདེ་གཤེགས་སྐལ་ལྡན་རིན་པོ་ཆེ༔ ཤ